| Mirmecofáxidos*Myrmecophagidae*Rango fósil: mioceno - actualidade |
| --- |
| Oso formigueiro xigante (*Myrmecophaga tridactyla*) |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Mammalia |
| Infraclase: | Placentalia |
| Superorde: | Xenarthra |
| Orde: | Pilosa |
| Suborde: | Vermilingua |
| Familia: | **Myrmecophagidae**Gray, 1825 |

 |
| Xéneros |
| * *Myrmecophaga*
* *Tamandua*
 |

A dos **mirmecofáxidos** (*Myrmecophagidae*) é unha familia de mamíferos placentarios da orde dos pilosos. Comprende dous xéneros con tres especies de osos formigueiros, o oso formigueiro xigante, *Myrmecophaga tridactyla* e as dúas tamanduás (do xéneroo *Tamandua*).

Características
---------------

Os osos formigueiros teñen un corpo robusto e alongado, máis o menos comprimido polos costados e cuberto por unha densa pelaxe. A súa lonxitude, sen contar a cola, oscila entre os 60 cm dos tamanduás até os 120 cm do oso formigueiro xigante. Teñen as patas ben desenvolvidas, pés plantígrados con robustas garras falciformes, e unha cola longa, prénsil nos tamanduás, que son de vida arborícola. O fociño é moi longo, tubular e recurvado cara a abaixo, sobre todo no oso formigueiro xigante, cunha abertura bucal moi reducida e estreita. As orellas son pequenas e arredondadas.

Carecen de dentes. A cavidade bucal está ocupada por unha lingua vermiforme, que pode alcanzar 1 m de lonxitude, cun diámetro de 10 ou 15 mm. A lingua desempeña un papel esencial na alimentación dos osos formigueiros; está dotada dunha poderosa musculatura que se insire na apófise xifoide do esterno, á evaxinábel, pegañenta, estando adaptada para capturar formigas e térmites, que son a base do seu alimento. As glándulas salivares están moi desenvolvidas. Teñen un excelente olfacto, pero os sentidos da vista e do oído están pouco desenvolvidos.

Comportamento
-------------

Nos seus desprazamentos apoian principalmente o lado externo das mans, provistas de grandes almofadas, coas garras dirixidas cara a dentro. En actitude defensiva póñense en posición semierecta, coas patas anteriores levantadas dispostas para golpearen coas súas gadoupas, manténdose apoiados coas patas posteriores e a cola que, nas especies arborícolas (tamanduás), permanece aferrada a unha rama. Incluso un xaguar evita loitar cun oso formigueiro xigante, que é un adversario temíbel.

Son mirmecófagos; as garras úsanas para desenterraren as formigas e romperen os termiteiros, e despois capturan unha gran cantidade de presas coas súas longas linguas pegañentas.

Hábitat e distribución
----------------------

Viven principalmente nas selvas densas tropicais, pero ás veces encóntranse nas sabanas, en xeral en parellas ou solitarios.

Encóntranse en América Central e do Sur, desde o sur de Belize e Guatemala até o norte da Arxentina.

Taxonomía
---------

### Descrición

A familia dos mirmecofáxios describiuna en 1825 o naturalista inglés John Edward Gray, en *Ann. Philos*. n.s. 10: 343.

*Tamandua mexicana*.
*Tamandua tetradactyla*.
### Etimoloxía

O nome científico *Myrmecophagidae* está formado sobre a raíz do xénero tipo da familia, *Myrmecophaga*, coa desinencia *-idae*, propia dos nomes das familias de animais.

En canto ao nome deste xénero tipo, que foi descrito por Linneo en 1758, formouse co primeiro elemento do latín científico *Myrmeco-*, tirado do grego antigo μύρμηξ ηκος *mýrmēx -ēkos*, "formiga", e o segundo elemento *-phaga*, do grego φάγος *phágos*, "comellón". Literalmente: "os comedores de formigas".

### Clasificación

**Familia *Myrmecophagidae*** Gray, 1825

* Xénero *Myrmecophaga* Linnaeus, 1758
	+ *Myrmecophaga tridactyla* Linnaeus, 1758
* Xénero *Tamandua* Gray, 1825
	+ *Tamandua mexicana* Saussure, 1860
	+ *Tamandua tetradactyla* (Linnaeus), 1758

Notas
-----

1. ↑  Oso formigueiro na Dicopedia do Século 21.
2. ↑  Tamadúa no *Diccionario normativo galego-castelán* de Galaxia. A acentuación do *Normativo* de Galaxia é incorrecta; probabelmente é un castelanismo antigo; hoxe en castelán é a correcta *tamanduá*.
3. ↑  En forma de fouce.
4. 1 2 3 4  VV. AA. (1968): *Enciclopedia Salvat de las ciencias. Tomo 6. Animales vertebrados*. Pamplona: Salvat, S. A. de Ediciones, pp. 80-83.
5. ↑  Comedores de formigas.
6. ↑  "Myrmecophaga tridactyla (giant anteater)". *Animal Diversity Web*. Consultado o 14-01-2016.
7. ↑  *Myrmecophagidae* en MSW.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Mirmecofáxidos Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Mirmecofáxidos*** |

### Bibliografía

* McKenna, Malcolm C. & Bell, Susan K. (1997): *Classification of Mammals Above the Species Level*. Nova York: Columbia University Press. ISBN 978-0-231-11013-8.
* Nowak, Ronald M. (1999): *Walker's Mammals of the World*. 6ª ed. Baltimore, Maryland, EE. UU.: The Johns Hopkins University Press. ISBN 978-0-8018-5789-8.
* Wilson, D. E. & Reeder, D. M. eds. (2005): *Mammal Species of the World: A Taxonomic and Geographic Reference* 3rd ed. Baltimore, Maryland, USA: The Johns Hopkins University Press. ISBN 978-0-8018-8221-0.

### Outros artigos

* Pilosos

### Ligazóns externas

* *Myrmecophagidae* Gray, 1825 Arquivado 03 de marzo de 2016 en Wayback Machine. en Fossilworks.
* *Myrmecophagidae* na ADW. Con abundante información, imaxes e bibliografía *(en inglés)*.
* *Myrmecophagidae* na EOL.

|  |  |
| --- | --- |
| Control de autoridades | 
* Wd: Q206538
* AAT: 300310453
* BRE: 2238396
* MAG: 2776384863
* NKC: ph820598

 |

|  |  |
| --- | --- |
| Identificadores taxonómicos | 
* ADW: Myrmecophagidae
* EOL: 1661
* EPPO: 1MYRPF
* Fossilworks: 43652
* GBIF: 9619
* iNaturalist: 47102
* IRMNG: 104631
* ITIS: 624872
* MSW: 11800036
* NCBI: 9349

 |

|  |  |
| --- | --- |
| Identificadores | 
* UMLS: C0324866

 |